Diari Oficial de la Generalitat Valenciana


Sumari del DOGV 2562, del 31-07-1995 (1995/835701)

ORDRE de 17 de maig de 1995, de la Conselleria d'Administració Pública, per la qual s'homologuen la constitució i els estatuts de la Mancomunitat de la Ribera Alta, constituïda pels municipis d'Alcàntera de Xúquer, Algemesí, Alginet, Alzira, Beneixida, Benimodo, Benimuslem, Carlet, Castelló de la Ribera, Cotes, Gavarda, l'Alcúdia, Manuel, Masalavés, Rafelguaraf, Real de Montroi, San Juan de Énova, Sellent, Senyera, Sumacàrcer, Tous i Turís.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/17/(2)/dof/vci/html**

### Dades del document

Número de DOGV
:   2562

Data del DOGV
:   31-07-1995

Secció del DOGV
:   DISPOSICIONS GENERALS

Número del document
:   1995/835701


Data del document
:   17-05-1995

Organisme emissor
:   Conselleria d'Administració Pública

Tipus de document
:   Ordre

Anàlisi jurídica

ORDRE de 17 de maig de 1995, de la Conselleria d'Administració Pública, per la qual s'homologuen la constitució i els estatuts de la Mancomunitat de la Ribera Alta, constituïda pels municipis d'Alcàntera de Xúquer, Algemesí, Alginet, Alzira, Beneixida, Benimodo, Benimuslem, Carlet, Castelló de la Ribera, Cotes, Gavarda, l'Alcúdia, Manuel, Masalavés, Rafelguaraf, Real de Montroi, San Juan de Énova, Sellent, Senyera, Sumacàrcer, Tous i Turís.  
Els municipis d'Alcàntera de Xúquer, Algemesí, Alginet, Alzira, Beneixida, Benimodo, Benimuslem, Carlet, Castelló de la Ribera, Cotes, Gavarda, l'Alcúdia, Manuel, Masalavés, Rafelguaraf, Real de Montroi, San Juan de Énova, Sellent, Senyera, Sumacàrcer, Tous i Turís, tots aquests de la província de València, fent ús de la facultat que els confereix l'article 44, paràgraf 1 de la Llei 7/1985, de 2 d'abril, Reguladora de les Bases de Règim Local, van tramitar un expedient per a aprovar la constitució i els estatuts de la Mancomunitat de la Ribera Alta.  
Remesos l'expedient tramitat i els estatuts aprovats a aquesta Conselleria, no s'hi adverteix cap infracció de l'ordenament jurídic, ni menyscapte de les competències d'aquesta comunitat autònoma, ni interferència en el seu exercici.  
Per tot això, i d'acord amb allò disposat en el Reial Decret 695/1979, de 13 de febrer, de transferències, en relació amb el Decret de la Presidència de la Generalitat Valenciana 10/1985, de 21 de juny,  
ORDENE:  
Article únic  
S'homologuen la constitució de la Mancomunitat de la Ribera Alta, i també els seus estatuts, per haver-se acreditat la legalitat de les actuacions i haver sorgit, per tant, una entitat local amb personalitat jurídica pròpia.  
València, 17 de maig de 1995.- El conseller d'Administració Pública: Luis Berenguer Fuster.  
Estatuts de la Mancomunitat de Municipis de la Ribera Alta   
Preàmbul  
Amb la finalitat de dotar la Ribera Alta del Xúquer d'un organisme supramunicipal que gestione, rentabilitze i ordene tots aquells serveis i recursos que necessiten els pobles que la integren, i mentre no ens doten d'una llei de comarcalització es crea la Mancomunitat de la Ribera Alta.  
És i ha de ser missió de la Mancomunitat vetlar per l'àmbit comarcal, tot entenent i vertebrant la comarca com a comunitat natural i històrica, integrant i integradora del nostre país, comunitat que necessàriament ha de potenciar-se com a àrea adequada per a la prestació de serveis d'àmbit supramunicipal.   
TíTOL I  
Disposicions generals  
CAPíTOL PRIMER  
Constitució de la Mancomunitat  
Article primer  
1. Els municipis que històricament han integrat la Ribera Alta, tot emparant-se en el que disposa l'ordenament jurídic vigent, podran adherir-se a aquesta Mancomunitat.   
2. ELs municipis de Alcàntera de Xúquer, Algemesí, Alginet, Alzira, Beneixida, Benimodo, Benimuslem, Carlet, Castelló de la Ribera, Cotes, Gavarda, l'Alcúdia, Manuel, Masalavés, Rafelguaraf, Real de Montroi, San Juan de Énova, Sellent, Senyera, Sumacàrcer, Tous, Turís, que així ho han decidit, acorden constituir-se en mancomunitat voluntàriament d'ens locals per a la seua organització i prestació en forma mancomunada de les obres, serveis o activitats de la seua competència que es recullen en els presents estatuts.   
Article segon  
La Mancomunitat tindrà personalitat jurídica i plena capacitat per a l'acompliment dels seus fins específics.   
CAPíTOL SEGON  
Denominació i seu  
Article tercer  
La Mancomunitat que es constitueix es denominarà Mancomunitat de la Ribera Alta i té la seua seu a la ciutat d'Alzira, on estaran ubicats els seus òrgans de govern i administració.   
CAP'ITOL TERCER  
Objectius i fins  
Article quart  
La Mancomunitat tindrà com a objecte promoure les activitats i prestar els serveis públics que contribuïsquen a satisfer les necessitats i aspiracions dels municipis integrants.   
Article cinqué. Fins de la Mancomunitat  
1. Són fins de la Mancomunitat:   
a) Procurar un millor abastiment d'aigües potables i sistemes de depuració.   
b) La recollida i el tractament de residus. Sanejament.   
c) Promoció de la cultura, turisme, oci, joventut, educació i esports.   
d) Defensa del medi ambient i equilibri ecològic.   
e) Protecció civil: prevenció i extinció d'incendis, inundacions i catàstrofes naturals.   
f) Coordinació i cooperació en l'àmbit urbanístic.   
g) Prestació dels Serveis Socials i de prevenció i reinserció social. Gabinets psicopedagògics.   
h) Promoció de serveis sanitaris i salut comunitària.   
i) Promoure la millora de les comunicacions comarcals i fomentar les iniciatives que milloren el transport públic.   
j) Gestió, liquidació, recaptació,i inspecció tributària.   
k) Promoure la informatizació administrativa per tal d'aconseguir la major homogeneïtat possible.   
l) Promoure la creació de consells sectorials de caràcter comarcal i en especial del Consell Económic i Social de la Ribera Alta per a així promoure la participació ciutadana.  
m) Així com aquells altres serveis inclosos en l'àmbit de la competència municipal que siguen delegables, segons els termes de la legislació de l'estat i de la comunitat autònoma vigent en cada moment, i després de l'acord dels ajuntaments i de la Mancomunitat en els termes establerts en la modificació dels estatuts.  
2. La Mancomunitat anirà fent-se càrrec gradualment de cadascun dels serveis, d'acord amb les seues necessitats i possibilitats, segons acorde l'òrgan plenari.   
3. La Mancomunitat podrà realitzar la prestació i explotació dels serveis, d'acord amb qualsevol de les formes previstes en l'ordenament jurídic.   
4. La realització dels fins enumerats en el primer paràgraf d'aquest article, suposa subrogació per part de la Mancomunitat en la titularitat del servei.   
5. Els municipis associats podran adherir-se a la totalitat dels fins previstos o sols a una part, sempre que siguen independents entre ells.   
Article sisé. Potestats de la Mancomunitat  
1. La Mancomunitat, com a entitat reconeguda per la llei, exercirà totes les potestats que siguen conferides per la legislació vigent que afecten les entitats d'aquestes característiques per a l'acompliment dels seus fins.   
2. La Mancomunitat, sense perjudici de la normativa que aprove, si escau, la Comunitat Valenciana, regularà mitjançant les corresponents ordenances les modalitats de prestació de serveis.   
TíTOL II   
òrgans de govern i atribucions  
CAPíTOL PRIMER  
òrgans de govern  
Article seté. òrgans de govern  
1. Els òrgans de govern de la Mancomunitat seran representatius dels ajuntaments mancomunats d'acord amb el que disposen els següents articles:   
2. Els òrgans de govern de la Mancomunitat són:   
a) El Ple.   
b) El president.   
c) El vicepresident o vicepresidents, si escau.   
d) La Comissió de Govern.   
e) Les comissions informatives.   
CAPíTOL SEGON  
El Ple  
Article vuité  
El Ple és l'òrgan suprem de govern i administració de la Mancomunitat, a la qual representa i personifica amb el caràcter de corporació de dret públic.  
Article nové  
El Ple de la Mancomunitat estarà integrat pels vocals representants de les entitats mancomunades elegits pels seus respectius plenaris.   
Article deu  
Els vocals del Ple seran els següents:   
1. Els alcaldes dels municipis mancomunats, que seran membres nats del Ple.   
Per a cadascuna de les sessions podran delegar, mitjançant un escrit presentat abans de l'inici de la sessió corresponent, en un regidor del seu ajuntament.   
2. La resta dels membres del Ple, que seran necessàriament regidors dels ajuntaments mancomunats, seguiran la següent proporció: un vocal per cada cinc mil habitants de dret o fracció.   
3. L'elecció dels membres assignats a cada ajuntament, amb l'excepció de l'alcalde, correspondrà al plenari de la corporació mitjançant el sistema de presentació per part dels grups municipals de llistes tancades, i una vegada realitzada la votació es determinarà el nombre de representants corresponents a cada llista mitjançant l'aplicació de la llei d'Hont establerta a la Llei Orgànica de Règim Electoral General.   
4. La condició de vocal es perd, excepte en allò preceptuat a l'article 11.2, per alguna de les següents causes:   
a) Acabament dels manament de la corporació.  
b) Pèrdua de la condició de regidor.   
c) Renúncia. En aquest cas, el ple de la corporació afectada procedirà en el termini de 10 dies a triar un nou vocal.   
d) Quan l'ajuntament deixe de ser membre de la Mancomunitat, també deixaran de ser-ho els seus representants.  
5. Els vocals deixaran de ser-ho, quan queden suspesos en llurs funcions de regidors.   
6. Les corporacions nomenaran un vocal suplent per cada vocal titular i amb les mateixes prerrogatives.   
Article onze. Constitució del Ple de la Mancomunitat  
1. Després de la realització d'eleccions locals i dins del termini previst per la normativa vigent per a la designació de representants en òrgans col·legiats, les corporacions locals nomenaran el vocal o vocals, titulars i suplents que els representaran en la Mancomunitat, i comunicaran el resultat d'aquesta.   
2. Fins a la data de constitució del nou Ple, actuarà en funcions l'anterior.   
3. Transcorregut el termini per a la designació dels vocals per les entitats locals i dins dels 20 dies següents, es procedirà a la constitució del nou Ple i designació de llur president.  
4. Al llarg del període al qual fa referència l'apartat segon, tan sols es podrà dur a terme l'administració ordinària, i en cap cas podran acceptar-se acords per als quals legalment es requerisca una majoria qualificada.   
Article dotze. Funcions del Ple  
Correspon al Ple de la Mancomunitat:   
a) Elegir i destituir el seu president.  
b) Controlar i fiscalitzar els òrgans de govern.   
c) Aprovar el reglament orgànic, les ordenances i resta de disposicions de caràcter general.  
d) Aprovar la plantilla de personal i la relació dels llocs de treball, determinar el nombre i característiques del personal eventual, així com aprovar l'oferta anual d'ocupació pública.  
e) Aprovar les bases de les proves per a la selecció de personal.  
f) La determinació dels recursos propis de caràcter tributari, modificació dels pressuposts i la disposició de despeses en els assumptes de llur competència i l'aprovació anual de comptes.   
g) Acordar les operacions de crèdit o garantia i concedir quitaments i esperes, així com el reconeixement extrajudicial de crèdits.   
h) L'exercici d'accions administratives i judicials i la defensa en els procediments incoats contra la Mancomunitat.   
i) L'aprovació de les formes de gestió dels serveis.   
j) Proposar la modificació o reforma dels estatuts.   
k) Aprovar el plans i projectes necessaris per a l'establiment, desenvolupament i gestió de les obres, serveis i activitats previstes com a fins de la Mancomunitat.   
l) Admissió i separació de membres de la Mancomunitat.   
m) Fixar anualment les aportacions econòmiques dels municipis integrants de la Mancomunitat.   
n) Informar l'acord inicial de separació de qualsevol dels seus membres.   
o) Acordar la dissolució de la mancomunitat i nomenar els vocals de la Comissió Liquidadora, així com l'aprovació de la proposta efectuada per aquesta.   
p) Règim de funcionament de la Comissió de Govern.   
q) Fixar la periodicitat de les sessions plenàries.   
r) Totes aquelles que li siguen atribuïdes al Ple pels presents estatuts.   
CAPíTOL TERCER  
El president. Funcions  
Article tretze. El president de la Mancomunitat  
1. El president de la Mancomunitat serà elegit en la sessió constitutiva del Ple de la Mancomunitat, d'entre els vocals designats pels ajuntaments que la integren, per majoria absoluta del nombre legal dels seus membres.   
2. Si cap candidat obté majoria absoluta en primera votació, es procedirà a realitzar una segona votació en la mateixa sessió, entre els dos candidats que hagueren obtingut el major nombre de vots. Resultarà elegit el candidat que obtinga major nombre de vots. En cas d'empat, resultarà elegit el de major edat.   
3. Per a la destitució del president, se seguirà el mateix procediment que l'establert en la legislació vigent per a la destitució de l'alcalde.   
4. La durada del mandat del president coincidirà amb el de les respectives corporacions, qualsevol que fora la data de la seua designació.   
5. El president deixarà de ser-ho:   
a) En perdre la seua condició de vocal.   
b) Per renúncia al càrrec de president, que haurà de formular per escrit davant el Ple de la Mancomunitat, el qual adoptarà acord de coneixement dins dels 10 dies següents.   
c) Pels mateixos termes que la legislació general estableix sobre procediments i tràmits de les mocions de censura als presidents de les entitats locals   
Article catorze. Vicepresident o vicepresidents  
El president designarà un o més vicepresidents, en un nombre màxim de tres, i que hauran de pertànyer a la Comissió de Govern, que substituiran per l'ordre del seu nomenament en cas d'absència, vacant o malaltia.   
Article quinze. Funcions del President de la Mancomunitat  
1. Corresponen al president de la Mancomunitat les següents competències:  
a) Dirigir el govern i administració de la Mancomunitat.   
b) Convocar, presidir i cloure les sessions del Ple, de la Comissió de Govern, i de les de qualsevol altre òrgan mancomunat.   
c) Dirigir, inspeccionar i impulsar els serveis, obres i activitats de la Mancomunitat.   
d) Ordenar pagaments, lliurar els comptes i administrar els fons i béns de la Mancomunitat.   
e) Lliurar anualment els comptes de l'administració del patrimoni.   
f) Disposar despeses dins del límit de la seua competència.   
g) Exercir de cap del personal de la Mancomunitat.   
h) Formular el projecte de pressupost de la Mancomunitat.   
i) Contractar obres, serveis i subministraments, sempre que la seua quantia no excedisca del 5% dels recursos ordinaris del pressupost ni del 50% del límit general aplicable a la contractació directa, sempre que no tinga una durada superior a un any i no s'exigisquen crèdits superiors als consignats en el pressupost anual.   
j) Ostentar la representació de la Mancomunitat en tota classe d'actes i negocis jurídics.   
k) Atorgar poders a procuradors, per tal de comparéixer en juí o fora d'ell.   
l) Visar amb la seua signatura les certificacions que siguen expedides dels actes i documents de la Mancomunitat.   
m) Exercir totes aquelles funcions que calguen per al bon funcionament de la Mancomunitat.   
n) Totes aquelles que la normativa de règim local atribuïsca a l'alcalde per al compliment de les competències que té atribuïdes, així com les no atribuïdes específicament a cap altre òrgan i les que li puga delegar el Ple de la Mancomunitat.   
2. El president pot delegar l'exercici de les seues accions a excepció de les de convocar i presidir les sessions del Ple i la Comissió de Govern i les enumerades als apartats a), g) i k).   
CAPíTOL QUART  
 La Comissió de Govern  
Article setze. La Comissió de Govern  
1. La Comissió de Govern estarà integrada pel president i un nombre de vocals no superior a 13, nomenats i separats per ell i en la qual estaran presents tots els grups polítics, dels quals el nombre de vocals al Ple siga igual o superior al 3% del nombre legal del seus membres.   
2. Correspon a la Comissió de Govern:  
a) L'assistència al president en l'exercici de llurs atribucions.  
b) Les atribucions que el president o el Ple hi deleguen.   
No són delegables les següents atribucions:   
Del President: a), g) i k).   
c) Són delegables del Ple les competències recollides en l'apartat «h». Havent-ne de donar compte al plenari següent.   
CAPíTOL CINQUÉ  
Funcionament del Ple   
Article dèsset. Funcionament del Ple  
1. El Ple funcionarà en règim de sessions ordinàries, extraordinàries i extraordinàries de caràcter urgent.   
2. El Ple realitzarà una sessió ordinària com a mínim una vegada per quatrimestre, i extraordinària quan així ho decidisca el president o ho sol·licite, almenys, una quarta part del nombre legal de vocals del Ple. En aquest últim cas, la realització d'aquest no podrà retardar-se més de dos mesos després de feta la sol·licitud.   
Article dívuit. Règim de sessions  
1. Les sessions del Ple es convocaran almenys amb cinc dies hàbils d'antelació. En la citació es farà constar l'ordre del dia.   
2. El Ple es constitueix vàlidament amb l'assistència d'un terç del nombre legal dels seus membres.   
3. En tot cas, es requereix l'assistència del President i del Secretari de la Mancomunitat, o de qui legalment els substituisquen.   
Article dènou. Règim d'aprovació d'acords  
1. Els acords del Ple s'adopten, per regla general, per majoria simple dels membres presents. Existeix majoria simple quan els vots afirmatius són més que els negatius.   
2. És necessari el vot favorable de la majoria absoluta del nombre legal dels membres del Ple per a l'adopció dels acords en les següents matèries:   
a) Destitució del president.  
b) Fixar anualment les aportacions econòmiques dels municipis integrants de la Mancomunitat establertes en l'article 25 dels estatuts.  
   
c) Acordar la modificació dels estatuts així com l'adhesió de nous membres, previ els tràmits escaients.   
d) Acordar la dissolució de la Mancomunitat, després dels tràmits escaients, i nomenar els vocals membres de la Comissió Liquidadora així com l'aprovació de la proposta efectuada per aquesta.   
e) Aprovació d'ordenances i tarifes de caràcter general que afecten als usuaris del serveis.   
f) Concertar crèdits.  
g) L'assumpció dels nous serveis prevists en els articles corresponents.   
h) Determinar la forma de gestió dels serveis.   
i) Qualsevol altra matèria que així es dispose als presents Estatuts.   
Article vint. Règim jurídic dels actes  
1. Els actes dels diferents òrgans de la Mancomunitat emesos en l'àmbit de les seues competències posaran, com a regla general, fi a la via administrativa.   
2. Els municipis integrants de la Mancomunitat estaran vinculats als acords adoptats en el compliment dels seus fins pels seus òrgans de govern. En els supòsits, prevists en els presents estatuts o, en el seu cas, en la legislació de la Comunitat Valenciana, pels quals s'exigisca la ratificació pels plenaris dels ajuntaments afectats, serà necessari que s'acomplisca aquest requisit.   
3. Al municipi seu de la Mancomunitat hi haurà un registre general d'entrada i eixida de documents.   
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.   
Per tal de facilitar als residents en els municipis membres de la Mancomunitat la presentació de documents relacionats amb aquesta, els respectius ajuntaments rebran tota instància, escrit o document adreçat a qualsevol dels òrgans de la Mancomunitat i dins de les 24 hores següents els cursarà directament a l'òrgan corresponent.   
TíTOL III  
Del personal  
CAPíTOL PRIMER  
Funcionaris amb habilitació de caràcter nacional  
Article vint-i-u. Funcionaris amb habilitació de caràcter nacional  
1. La funció pública de secretaria, que compren la fe pública i assessorament legal preceptiu, així com el control i fiscalització, intervenció de la gestió econòmica-financera i pressupostària, i la comptabilitat, tresoreria i recaptació seran encomanades a funcionaris amb habilitació de caràcter nacional i es cobriran per concurs entre les funcionaris que ostenten aquest caràcter, d'acord amb la normativa específica de l'administració de l'estat.   
2. Fins que siguen creades aquestes places, les esmentades funcions seran realitzades pels funcionaris que tinguen aquest caràcter, nomenats pel Ple de la Mancomunitat d'acord amb la normativa específica de l'administració de l'estat.   
3. En cas de vacant, una vegada creades les places, el procediment d'incorporació serà similar al previst a la resta de les entitats locals.   
CAPíTOL SEGON  
Funcionaris propis de la Mancomunitat  
Article vint-i-dos. Funcionaris propis de la Mancomunitat  
1. La resta del personal de la Mancomunitat serà seleccionat mitjançant els sistemes d'oposició, concurs i concurs oposició, respectant en tot cas els principis constitucionals de publicitat, mèrit i capacitat.   
2. Fins la provisió de places convocades, aquestes podran cobrir-se interinament o amb personal laboral de caràcter temporal, d'acord amb les seues funcions, per les persones que, respectant els principis assenyalats al darrer paràgraf, siguen oportunament seleccionades.   
3. Les places vacants es trauran en oferta d'ocupació pública en el primer trimestre de cada any.   
4. El nomenament i règim del personal eventual, en el seu cas, serà idèntic al que es preveu per a les corporacions locals en la legislació vigent.   
5. En les bases del personal per als aspirants a les diferents places que es convoquen, a més dels requisits que reglamentàriament es determinen es requerirà la titulació corresponent, expedida per l'autoritat acadèmica competent, que en podrà declarar també l'equivalència. L'acreditació del títol de valencià com a requisit per a participar en els processos selectius quan es tracte de proves dirigides a ocupar les diferents places del personal al servei de la Mancomunitat de la Ribera Alta, per tal de satisfer el dret constitucional dels ciutadans a dirigir-se i rebre informació en valencià, s'acreditarà amb el certificat expedit per la Junta Qualificadora de Coneixements de Valencià o mitjançant qualsevol altre títol de valencià susceptible de ser convalidat per aquest organisme, d'acord amb el que disposa l'Ordre de 22 de maig de 1989 de la Conselleria de Cultura, Educació i Ciència.   
TíTOL IV  
Règim econòmic   
CAPíTOL PRIMER  
Dels recursos econòmics de la Mancomunitat  
Article vint-i-tres  
La Hisenda de la Mancomunitat estarà constituïda pels següents recursos:   
a) Ingressos de dret privat.   
b) Taxes i preus públics.   
c) Contribucions especials per a la realització d'obres públiques o per a l'establiment o ampliació dels serveis públics de la seua competència.   
d) Participació en el tributs de la Comunitat Valenciana en els termes que s'establisquen a la seua legislació específica.  
e) Subvencions i d'altres ingressos de dret públic.   
f) Operacions de crèdit mitjançant la contractació de prèstecs o crèdits concertats en aplicació de la legislació vigent per a les entitats locals.   
g) Multes.   
h) Aportacions dels municipis mancomunats.   
i) Totes aquelles formes d'ingressos previstes en la legislació de règim local per a les mancomunitats de municipis.   
Article vint-i-quatre. Establiment d'ordenances fiscals  
1. Per a la imposició, exacció, liquidació i cobrament dels recursos enumerats en l'article anterior, la Mancomunitat aprovarà les ordenances fiscals corresponents als distints serveis, i aquestes ordenances tindran força obligatòria en tots els municipis que la integren una vegada hagen estat aprovades.   
2. Correspondrà als municipis facilitar a la Mancomunitat tota la informació que calga per a la formació de padrons, altes, baixes i demés modificacions referides als contribuents afectats pels distints serveis que constituïsquen els fins regulars els articles anteriors.   
3. La Mancomunitat podrà, en tot moment, pels seus propis mitjans, comprovar la veracitat i exactitud de les dades a que fa referència el número anterior.   
4. Per a l'establiment o modificació dels preus públics s'estarà en allò que es regula a la legislació vigent.   
Article vint-i-cinc. Aportacions dels municipis  
1. Les aportacions dels municipis integrants de la Mancomunitat es fixaran anualment per a cada exercici econòmic pel Ple de la Mancomunitat amb el quòrum de majoria absoluta del nombre legal dels seus membres, i seran els següents:   
a) Quota obligatòria. Per tal d'atendre les despeses generals d'administració de la Mancomunitat; aquesta quota s'exigirà a tots els municipis integrants de la mateixa s'adherisquen o no a la totalitat de les seues finalitats i utilitzen o no els seus serveis, i es fixarà en proporció al nombre d'habitants de dret de cada municipi d'acord amb la darrera rectificació del padró municipal d'habitants.   
b) Quota complementària. En funció de l'ús que cada municipi realitze dels serveis que es presten mancomunadament als mateixos. Per a la determinació d'aquesta quota podran aplicar-se als següents mòduls:   
- Nombre d'habitants de dret.   
- Nombre d'habitatges.   
- Volum del pressupost.   
- Base imposable sobre els béns immobles.   
- Consum realment efectuat del servei.   
- Qualsevol altre que acorde el Ple amb la majoria prevista en el paràgraf primer del present article.   
Els presents mòduls es podran aplicar de forma aïllada o conjunta.   
c) Quota extraordinària o derrama. Sobre les despeses extraordinàries d'acord a les bases que s'aproven a l'efecte pel Ple de la Mancomunitat.  
2. Les aportacions municipals tindran el caràcter de despeses obligatòries de pagament preferent.   
Article vint-i-sis  
1. Les aportacions econòmiques dels municipis es realitzaran en la forma i terminis que determine el Ple. En el cas que cap municipi es retarde en el pagament de la seua quota més d'un trimestre, el president requerirà el seu pagament en el termini de 20 dies. Transcorregut aquest termini sense haver-se fet efectiu el deute, el President podrà sol·licitar dels òrgans de l'administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'Ajuntament deutor amb la finalitat de ser entregades a la Mancomunitat.   
2. Aquesta retenció és autoritzada expressament pels Ajuntaments mancomunats en el moment de l'aprovació dels presents estatuts, sempre que s'adjunte el certificat de descobert reglamentari en cada cas.   
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva. Les quantitats degudes i les despeses que se'n deriven podran reclamar-se de conformitat amb els apartats 1 i 2 d'aquest article.  
Per a la separació definitiva serà imprescindible l'acord del Ple de la Mancomunitat per majoria absoluta i la ratificació, almenys per igual nombre de les entitats mancomunades, excepte aquella que siga objecte de separació.   
CAPíTOL SEGON  
Del pressupost  
Article vint-i-set. El pressupost de la Mancomunitat  
1. La Mancomunitat aprovarà anualment un pressupost de conformitat amb allò disposat a la legislació de règim local vigent.   
2. El pressupost constitueix l'expressió xifrada, conjunta i sistemàtica de les obligacions que, com a màxim poden reconèixer, i dels drets de venciment o que es preveja realitzar al llarg del corresponent exercici econòmic.   
3. S'inclouran en el pressupost les inversions que es pretenguen realitzar, així com llurs fonts de finançament.   
CAPíTOL TERCER  
Del Patrimoni  
Article vint-i-vuit. El patrimoni de la Mancomunitat  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, bé en el moment de la seua constitució o amb posterioritat. A l'efecte haurà de formar-se un inventari de conformitat amb allò disposat a les disposicions vigents en la matèria i rectificar-se anualment.   
2. La participació de cada entitat mancomunada en aquest Patrimoni es fixarà tant inicialment, com a partir d'aquest moment en funció del nombre d'habitants de dret de cada entitat d'acord amb el darrer padró.   
No obstant això i donades les característiques de les aportacions a la Mancomunitat, podran ser tinguts en compte altres factors de ponderació.   
TíTOL V   
Vigència, modificació d'estatuts  
 i dissolució de la Mancomunitat  
CAPíTOL PRIMER  
Vigència de la Mancomunitat  
Article vint-i-nou. La Mancomunitat es constitueix per temps indefinit  
CAPíTOL SEGON  
Modificació dels estatuts  
Article trenta. Modificació dels estatuts  
1. El procediment de modificació dels Estatuts de la Mancomunitat es durà a terme per procediment semblant al de la seua constitució, d'acord amb allò establert en la Comunitat Valenciana, si escau, i s'ajustarà a les següents regles:   
a) Acord del Ple de la Mancomunitat proposant la modificació per majoria absoluta dels estatuts   
b) El projecte serà sotmés a informació pública per un termini mínim d'un mes, exposant l'anunci en el Diari Oficial de la Generalitat Valenciana (DOGV), i als taulers d'anuncis dels municipis mancomunats.   
c) Informe preceptiu de la Diputació de València i de la Conselleria d'Administració Pública.   
d) Aprovació pels respectius plens dels municipis mancomunats.   
e) Resolució pel Ple de la Mancomunitat de les al·legacions, en el seu cas, presentades i aprovació definitiva.   
2. Una vegada finalitzada la tramitació definitiva, es lliurarà a la Conselleria d'Administració Pública als efectes que, per part de l'òrgan competent, s'efectue el corresponent control de legalitat, dicte resolució al respecte i es done publicitat als estatuts, mitjançant la seua publicació en el DOGV.   
CAPíTOL TERCER  
Adhesió a la Mancomunitat  
Article trenta-u. Adhesió a la Mancomunitat  
1. Per a la incorporació a la Mancomunitat d'un nou Municipi, serà necessari que assumesca les obligacions que es desprenen dels presents estatuts, i en qualsevol cas:   
a) El vot favorable de la majoria absoluta dels membres de la corporació interessada i posterior sol·licitud d'adhesió a la Mancomunitat.   
b) El vot favorable de la majoria absoluta dels vots del Ple de la Mancomunitat acceptant l'adhesió.   
c) La incorporació de nous municipis a la Mancomunitat requerirà el mateix tràmit que la modificació dels estatuts detallada en l'article 30.   
2. L'aportació inicial dels municipis incorporats a la Mancomunitat, amb posterioritat a llur constitució, vindrà determinada:   
a) Per l'índex de Patrimoni de la Mancomunitat per habitant, multiplicat pel nombre d'habitants de dret de l'entitat que sol·licita la inclusió.   
b) Aportarà també la part proporcional que li corresponga del patrimoni concret assignat al servei individualitzat en que s'integre el municipi, tenint-hi en compte els valors de ponderació de l'adquisició i que s'han d'aplicar al municipi que sol·licita la inclusió.   
En cas de no existir aquest patrimoni, aportarà la quota resultant de multiplicar la quantitat a que es refereix l'apartat de l'article 25, pel nombre d'habitants de dret del municipi i per un nombre d'anys que no podrà excedir de cinc.  
La quota resultant d'aquesta valoració, podrà ser exigida en el moment de la incorporació de l'entitat local la Mancomunitat o quedar diferida per al supost de la dissolució, o en el seu cas, separació de la Mancomunitat.   
3. Així mateix, haurà d'aportar totes les despeses que s'originen amb motiu de llur inclusió en la Mancomunitat.   
CAPíTOL QUART  
Separació de municipis de la Mancomunitat  
Article trenta-dos. Separació de municipis de la Mancomunitat  
1. Qualsevol dels ajuntaments membres podrà separar-se voluntàriament de la Mancomunitat, després de la liquidació dels deutes pendents, sempre que haja transcorregut un període mínim de tres anys de la seua pertinença a la Mancomunitat i trameta el corresponent expedient.   
2. El procediment a seguir haurà de seguir els següents tràmits:   
a) Acord inicial del Ple de l'Ajuntament interessat, adoptat pel vot favorable de la majoria absoluta dels seus membres, pel qual se sol·licite la separació, i s'expose al públic l'esmentat acord, per un termini mínim de 15 dies en el DOGV, als taulers d'anuncis dels ajuntaments membres i al de la Mancomunitat.   
b) Informe del Ple de la Mancomunitat. Aquest informe no és vinculant de conformitat amb l'article 36.4 del Reial Decret 1960/1986, Reglament de Població i Demarcació Territorial.   
c) Informe preceptiu de la Conselleria d'Administració Pública.  
   
d) Acord definitiu del ple de l'ajuntament interessat, adoptat per majoria absoluta del nombre legal del seus membres.   
e) El Ple de la Mancomunitat es quedarà assabentat, en el seu cas, de la separació aprovada, sense prejudici de la liquidació econòmica que siga procedent per l'aplicació de l'article 23.   
Article trenta-tres. Liquidació econòmica dels municipis separats  
1. La separació d'una o diverses entitats locals requerirà que aquestes abonen prèviament els seus deutes pendents amb la Mancomunitat. No obstant això, produïda la separació, aquesta no obligarà al Ple de la Mancomunitat, i el corresponent dret quedarà en suspens fins que es dissolga la Mancomunitat, data en la qual se'ls pagarà la part alíquota que els corresponga en els béns de la Mancomunitat.   
Article trenta-quatre. Causes de la dissolució de la Mancomunitat  
La Mancomunitat es dissoldrà per algun dels següents motius:   
a) Per desaparició del fi per al qual fou creada.   
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta del nombre legal dels seus membres.   
c) Per dur-se a terme la prestació dels serveis objecte d'aquesta per l'estat o comunitat autònoma, mitjançant l'absorció de les competències municipals respectives.   
CAPíTOL CINQUÉ   
Procediment de dissolució de la Mancomunitat  
Article trenta-cinc. Procediment de dissolució de la Mancomunitat  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en el qual manifesten aquest propòsit, requerint-se per a la seua validesa la majoria absoluta de vots del nombre legal dels seus membres.   
2. A la vista dels acords municipals, el Ple de la Mancomunitat, en el termini de 30 dies següents a la recepció de la comunicació d'aquests, nomenarà una comissió liquidadora, composta pel president i almenys quatre vocals.  
A més s'hi integraran, per tal d'acomplir llurs funcions assessores, el secretari, i també l'interventor, si n'hi ha. Podrà igualment convocar a les seues reunions a experts determinats, tan sols amb l'efecte d'escoltar la seua opinió o preparar informes o dictàmens en temes concrets de llur especialitat.   
3. La comissió, en el termini no superior a tres mesos, farà un inventari de béns, serveis i drets de la Mancomunitat; xifrarà els seus recursos, càrregues i dèbits i relacionarà el seu personal, procedint més tard a proposar al Ple de l'entitat l'oportuna distribució o integració d'aquests als ajuntaments mancomunats, tot tenint en compte les mateixes dades que s'hagen fet servir per a la formació del Patrimoni.  
   
També assenyalarà el calendari d'actuacions liquidadores, que no excedirà de sis mesos.   
4. La proposta, per tal d'ésser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.   
5. En tot cas, verificada la integració del personal en les respectives municipalitats, seran respectats tots el drets de qualsevol ordre o naturalesa que aquest tinga en la Mancomunitat.   
DISPOSICIONS ADDICIONALS   
Primera  
La relació de municipis esmentada en l'article 1, apartat 2, s'entén sense perjuí del resultat de l'acord plenari dels respectius municipis sobre aprovació dels estatuts i adhesió a la Mancomunitat. No s'integraran aquells municipis que no s'hagen adherit a la Mancomunitat mitjançant acord dels respectius plenaris   
Segona  
Essent aquesta una mancomunitat plurifuncional en la qual no tots els municipis membres poden haver delegat tots els fins previstos en els estatuts, i als efectes de determinar les majories en les votacions en assumptes referits a fins no prestats en tots els municipis membres que requerisquen una majoria qualificada, es tindran en compte els vots efectuats pels representants de l'ajuntaments que hagen encarregat llur gestió a la Mancomunitat, i la resta dels vocals tindrà veu però no vot.   
DISPOSICIONS TRANSITòRIES   
Primera  
Dins del termini següent a l'aprovació definitiva dels estatuts, les corporacions mancomunades designaran els representants que els corresponguen, havent de comunicar el nom i el domicili d'aquests a la secretaria de l'assemblea constituent.   
Segona  
L'assemblea constituent, en el mateix termini, convocarà tots els representants de les entitats mancomunades amb l'únic objecte de constituir el Ple i nomenar el que serà president de la Mancomunitat, i hi actuarà de secretari qui ho siga on faça la sessió.   
Tercera  
El president de la Mancomunitat, en el termini d'un mes, a comptar de la seua elecció en la sessió constitutiva, sol·licitarà del Registre d'Entitats Locals la inscripció de la Mancomunitat en compliment del RD 382/1986.   
Així mateix el president comunicarà, en el mateix termini, les modificacions que es produïsquen en les dades inscrites, i la cancel·lació registral quan la Mancomunitat s'extingisca de conformitat amb la legislació vigent.   
Quarta  
Mentre la Mancomunitat no tinga seu pròpia, s'ubicarà en l'ajuntament del municipi del president.   
Cinquena  
Les mancomunitats de municipis que, legalment constituïdes, estiguen funcionant en l'àmbit de la comarca de la Ribera Alta abans de la constitució d'aquesta Mancomunitat, podran continuar mantenint la seua activitat si així ho consideren els municipis que la integren.  
DISPOSICIONS FINALS  
Primera  
En allò no previst pels presents estatuts, resultarà d'aplicació allò establert en la legislació per a les entitats locals.  
Segona  
El present estatut entrarà en vigor l'endemà de la seua completa publicació en el Diari Oficial de la Generalitat Valenciana i continuarà vigent fins la seua modificació a derogació expressa.


Còpia Permalink ELI